**Daniel Mattheus "Danie" Gerber**, nado o 14 de abril de 1958 en Porto Elizabeth, é un ex xogador surafricano de rugby, que defendeu as cores dos Springboks entre 1980 e 1992. Xogou principalmente na posición de centro co número 13, sendo considerado un dos mellores xogadores da historia nesa posición, ata o punto de ser elixido en 2007 para formar parte do *International Rugby Hall of Fame* (o Salón da Fama Internacional do Rugby). Tamén foi elixido xogador do ano en Suráfrica nos anos 1984, 1985 e 1992.

A súa capacidade ofensiva foi devastadora, facía cambios de ritmo nunca vistos, desfacíase dos placaxes rivais, abría hocos entre as defensas onde non semellaba habelos, e anotaba ensaios cunha frecuencia insólita.

Carreira deportiva
------------------

A nivel doméstico, Gerber competiu na Currie Cup (a liga surafricana de rugby) vestindo as camisolas de Eastern Province (48 ensaios en 116 encontros), Western Province (40 encontros) e Free State (24 encontros). Nun tempo no que o rugby union aínda era un deporte afeccionado, Gerber foi tentado a pasarse ó rugby league profesional das Illas Británicas, concretamente para asinar cos Wigan Warriors, pero rexeitou aquela gran oferta económica por considerala un sacrilexio. No seu último ano como xogador, Gerber mudouse a Italia para xogar no equipo L'Aquila Rugby (25 encontros) co cal acadou o título de liga en 1994, deixando en 20 ensaios o récord histórico anotador dun xogador nunha soa tempada desa liga.

Coa selección surafricana xogou tan só 24 encontros entre 1980 e 1992 (ningún entre 1987 e 1991) por mor do boicot que recibiu o seu país, a conta do apartheid. Neses 24 encontros anotou 19 ensaios, o que supón a mellor relación de ensaios por encontro na historia dos Springboks. Este boicot supuxo a non participación de Danie Gerber en ningunha Copa do Mundo de Rugby, nuns anos nos que posiblemente era o xogador máis desequilibrante do planeta.

Notas
-----

1. ↑  Estatísticas históricas dos Eastern Province Kings *(en inglés)*

Véxase tamén
------------

### Ligazóns externas

* Biografía e estatísticas de Danie Gerber en ESPNscrum *(en inglés)*
* Danie Gerber no *International Rugby Hall of Fame* *(en inglés)*
* Vídeo de homenaxe a Danie Gerber en Youtube *(en inglés)*
* Biografía de Danie Gerber en Sporting-Heroes *(en inglés)*
* Lista de encontros internacionais de Danie Gerber cos Springboks, en Sporting-Heroes *(en inglés)*

| * v
* c
* e
Salón da Fama do Rugby Internacional |
| --- |
| 1997 | Serge Blanco • Danie Craven • Gareth Edwards • Mark Ella • Mike Gibson • Barry John • Willie-John McBride • Colin Meads • Cliff Morgan • George Nepia • Tony O'Reilly • Hugo Porta • Frik du Preez • Jean-Pierre Rives • JPR Williams |
| 1999 | Gerald Davies • Nick Farr-Jones • Andy Irvine • Carwyn James • Jack Kyle • Brian Lochore • Morne du Plessis • Philippe Sella • Wavell Wakefield • Wilson Whineray |
| 2001 | Gordon Brown • David Campese • Ken Catchpole • Don Clarke • Mervyn Davies • Sean Fitzpatrick • Michael Lynagh • Bill McLaren • Hennie Muller • Jean Prat |
| 2003 | Bill Beaumont • Gavin Hastings • Tim Horan • Michael Jones • Ian Kirkpatrick • John Kirwan • Jo Maso • Syd Millar |
| 2005 | Fred Allen • Phil Bennett • André Boniface • Naas Botha • John Eales • Grant Fox • Dave Gallaher • Martin Johnson • Ian McGeechan • Gwyn Nicholls • Francois Pienaar • Keith Wood |
| 2007 | Ieuan Evans • Danie Gerber • Tom Kiernan • Jason Leonard • Jonah Lomu • Graham Mourie • Bennie Osler • Fergus Slattery • Joost van der Westhuizen |


|  |  |
| --- | --- |
| Control de autoridades | 
* Wd: Q2779131
* WorldCat
* VIAF: 20578829
* GND: 123027284
* SCRUM: 9270

 |